PMIndiaData/PMIndiaSum huggingface dataset:
கொவிட்-19 தொற்றுக்கான   தடுப்பூசி குறித்த ஆராய்ச்சி மற்றும் அதனை செயல்படுத்துவது தொடர்பான கூட்டம், பிரதமர் தலைமையில் நடைபெற்றது

கொவிட் 19 தொற்று பரவலுக்கு எதிரான தடுப்பூசியின் ஆராய்ச்சி மற்றும் அதனை செயல்படுத்துவது குறித்த ஆய்வுக் கூட்டம் பிரதமர் திரு நரேந்திர மோடி தலைமையில் இன்று நடைபெற்றது. தடுப்பூசி சோதனை நடை முறைகள், நோய் பாதிக்கப்பட்டவர்களைக் கண்டறிதல், மருந்து மற்றும் சிகிச்சை வழிமுறைகள் குறித்து பிரதமர் ஆய்வு நடத்தினார். இந்தக் கூட்டத்தில் மத்திய சுகாதாரம் மற்றும் குடும்ப நலத்துறை அமைச்சர் டாக்டர் ஹர்ஷவர்தன், நிதி ஆயோக் சுகாதார உறுப்பினர், தலைமை அறிவியல் ஆலோசகர், மூத்த விஞ்ஞானிகள் மற்றும் அதிகாரிகள் கலந்து கொண்டனர். நாட்டிற்குப் பெரும் சவாலாக இருந்து வரும் கொவிட்-19 பரவலுக்கு எதிராக இந்தியாவில் தடுப்பூசியைத் தயாரித்துவரும் நிறுவனங்களுக்கு பிரதமர் தமது வாழ்த்துக்களைத் தெரிவித்துக் கொண்டார். இதுபோன்ற முயற்சிக்கு அரசு என்றும் துணை நிற்கும் என்று அவர் உறுதி அளித்தார். மருத்துவத்துறையில் புதிதாக மாற்றங்கள் நிகழ்ந்து வருவதாக குறிப்பிட்ட பிரதமர், அதனை சீர்படுத்த நடவடிக்கைகள் எடுக்கப்பட வேண்டும் என்று கூறினார். சுகாதார அமைச்சகத்தின் தடுப்பூசிகளைக் கையகப்படுத்துதல், விநியோகம் செய்தல், தேவையானவர்களுக்கு கொண்டு சேர்க்கும் முறை குறித்தும் இன்றைய கூட்டத்தில் அவர் ஆய்வு நடத்தினார். செரோ சர்வே மற்றும் தொற்று கண்டறிய சோதனைகளின் எண்ணிக்கையை அதிகப்படுத்த வேண்டும் என்று குறிப்பிட்ட பிரதமர், பரிசோதனைகள் முறையாகவும், துரிதமாகவும், குறைந்த செலவிலும் வழங்கப்பட வேண்டும் என்று ஆலோசனை விடுத்தார். பாரம்பரிய மருத்துவ முறைகள் மற்றும் அதன் சிகிச்சை முறைகள் குறித்தும் அறிவியல் ரீதியான சோதனைகள் நடத்தப்பட வேண்டும் என்று பிரதமர் திரு நரேந்திர மோடி அடிகோடிட்டுக் கூறினார். இந்தக் கொரோனா காலத்தில் சான்றுடன் கூடிய ஆராய்ச்சியை மேற்கொள்வதுடன் நம்பகத்தன்மை வாய்ந்த தீர்வுகளை அளித்து வரும் ஆயுஷ் அமைச்சகத்தை அவர் பாராட்டினார். இந்தியாவுக்கு மட்டுமல்லாது உலக நாடுகள் அனைத்திற்கும் குறைந்த விலையில், எளிதாகக் கிடைக்கும் வகையில் மருத்துவப் பரிசோதனைகளும், தடுப்பூசிகளும், மருந்துகளும் வழங்கப்படும் என்று அவர் உறுதி அளித்தார். இந்தத் தொற்று பரவலைக் கட்டுப்படுத்த அனைவரும் விழிப்புணர்வுடனும், ஆயத்தமாகவும் இருக்க வேண்டும் என்று அவர் கேட்டுக்கொண்டார்.
விடுபட்ட பகுதிகளை ரயில்வே மூலம் இணைத்து வருகிறோம்: பிரதமர் மோடி

நாட்டில் உள்ள இணைக்கப்படாத பகுதிகள் மற்றும் விடுபட்ட பகுதிகளை ரயில்வே மூலம் இணைக்கப்படுகின்றன என பிரதமர் திரு நரேந்திர மோடி கூறினார். நாட்டின் பல பகுதிகளில் இருந்து கெவாடியவுக்கு 8 ரயில்கள் தொடக்க விழாவில் காணொலி காட்சி மூலம் பிரதமர் பேசியதாவது: ரயில்வேயில் அகல ரயில்பாதை மற்றும் மின் மயமாக்க பணிகள் வேகம் எடுத்துள்ளன. அதிவேக ரயில்களை இயக்கும் வகையில் தண்டவாளங்கள் அமைக்கப்படுகின்றன. அதிவேக ரயில்களை இயக்குவதை நோக்கி நாம் சென்று கொண்டிருக்கிறோம். இதற்காக, பட்ஜெட் பல மடங்கு அதிகரிக்கப்பட்டுள்ளது. ரயில்வே சுற்றுச்சூழலுக்கு ஏற்ற வகையில் உள்ளது. கெவாடியா ரயில் நிலையம் நாட்டின் முதல் பசுமை கட்டிடத்திற்கான சான்றிதழை பெறவுள்ளது. ரயில்வே தொடர்பான உற்பத்தி மற்றும் தொழில்நுட்பத்தில் தற்சார்பு இந்தியா திட்டம் தற்போது சிறந்த பலனை அளித்துள்ளது. அதிக குதிரை சக்தி திறன் கொண்ட மின்சார ரயில் இன்ஜின்கள் உள்நாட்டில் தயாரிக்கப்படுவதால், உலகின் முதல் இரட்டை அடுக்கு சரக்கு ரயிலை இந்தியாவால் தொடங்க முடிந்தது. இன்று, உள்நாட்டு தொழில்நுட்பத்தில், பல நவீன ரயில்கள் தயாரிக்கப்படுகின்றன. ரயில்வேயின் இந்த மாற்றத்தக்கு திறமையான தொழில் நிபுணர்கள் தேவைப்படுகின்றனர். இதற்காக வதோதராவில் நிகர்நிலை ரயில்வே பல்கலைக்கழகம் ஏற்படுத்தப்பட்டுள்ளது. இது போன்ற நிறுவனங்கள் இருக்கும் நாடுகளில், இந்தியாவும் ஒன்று. ரயில் போக்குவரத்துக்கான நவீன வசதிகள், ஆராய்ச்சிகள், பயிற்சிகள் இங்கு அளிக்கப்படுகின்றன. 20 மாநிலங்களைச் சேர்ந்த திறமையான இளைஞர்கள், தற்போதைய மற்றும் எதிர்கால ரயில்வேக்காக பயிற்சி பெற்று வருகின்றனர். புத்தாக்கம் மற்றும் ஆராய்ச்சி மூலம் ரயில்வே துறையை புதுப்பிக்க இது உதவும். இவ்வாறு பிரதமர் திரு நரேந்திர மோடி பேசினார். ——
ஸ்கேட்சாட்–1’ செயற்கைக்கோள் வெற்றிகரமாக விண்ணில் செலுத்தப்பட்டதற்காக இஸ்ரோ விஞ்ஞானிகளுக்கு பிரதமர் வாழ்த்து.

‘ஸ்கேட்சாட்–1’ செயற்கை கோள் மற்றும் 7 செயற்கை கோள்களுடன் பி.எஸ்.எல்.வி.சி–35 ஏவுகணை செலுத்து வாகனம் வெற்றிகரமாக விண்ணில் செலுத்தப்பட்டதற்காக பிரதமர் திரு. நரேந்திர மோடி இஸ்ரோ விஞ்ஞானிகளுக்கு வாழ்த்து தெரிவித்துள்ளார். “இந்தியா மட்டற்ற மகிழ்ச்சியையும் பெருமையையும் அடையும் தருணம் இது. ‘ஸ்கேட்சாட்–1’ செயற்கை கோள் மற்றும் 7 செயற்கை கோள்களுடன் பி.எஸ்.எல்.வி.சி–35 ஏவுகணை செலுத்து வாகனம் வெற்றிகரமாக விண்ணில் செலுத்தப்பட்டதற்காக இஸ்ரோ விஞ்ஞானிகளுக்கு எனது வாழ்த்துகள். நமது விண்வெளி விஞ்ஞானிகள் தொடர்ந்து வரலாறு படைத்து வருகின்றனர். இவர்களின் இந்த சாதனை 125 கோடி இந்திய மக்களின் மனதை தொட்டுள்ளது. மேலும் உலக அரங்கில் இந்தியாவை பெருமை அடைய செய்துள்ளது.” என்று பிரதமர் கூறியுள்ளார்.
கொவிட்-19 தடுப்பூசியைத் தயாரிக்கும் 3 குழுக்களுடன் பிரதமர் உரையாடினார்

கொவிட்-19 தடுப்பூசியைத் தயாரிக்கும் பணியில் ஈடுபட்டுள்ள மூன்று குழுக்களுடன் திங்கட்கிழமையன்று நடைபெற்ற கூட்டத்திற்கு பிரதமர் காணொலி வாயிலாகத் தலைமை வகித்தார். இந்தக் குழுக்கள் புனேவின் ஜெனோவா பயோஃபார்மா, ஹைதராபாத்தின் பயாலாஜிக்கல் ஈ‌‌ மற்றும் டாக்டர் ரெட்டிஸ் ஆகிய நிறுவனங்களைச் சேர்ந்தவையாகும். கொவிட்-19 நோய்த்தொற்றைக் கட்டுப்படுத்துவதற்கான தடுப்பூசியைத் தயாரித்துவரும் இந்த நிறுவனங்களைச் சேர்ந்த விஞ்ஞானிகளின் பணிகளைப் பிரதமர் பாராட்டினார். தடுப்பூசியை மேம்படுத்துவதற்கான வாய்ப்புகள் உள்ள பல்வேறு தளங்கள் குறித்தும் விவாதிக்கப்பட்டன. ஒழுங்குமுறை நடவடிக்கைகள் மற்றும் அது சம்பந்தமான விஷயங்கள் குறித்து நிறுவனங்கள் தங்கள் கருத்துக்கள் மற்றும் ஆலோசனைகளை வழங்குமாறு பிரதமர் கேட்டுக்கொண்டார். தடுப்பூசியின் செயல்திறன் உள்ளிட்ட தன்மைகள் குறித்து பொதுமக்களுக்கு எளிதான மொழியில் தெரிவிக்க கூடுதல் சிரத்தையை மேற்கொள்ள வேண்டும் என்று அவர் கேட்டுக்கொண்டார். தளவாடங்கள், போக்குவரத்து, குளிர்பதன வசதி கொண்ட நிலையங்கள் போன்ற தடுப்பூசியை வழங்கும் விஷயங்கள் குறித்தும் ஆலோசிக்கப்பட்டது. அனைத்துத் தடுப்பூசிகளும் சோதனைகளின் வெவ்வேறு கட்டங்களில் உள்ளன. இது குறித்த விரிவான தரவு மற்றும் முடிவுகள் அடுத்த ஆண்டின் துவக்கம் முதல் கிடைக்கும் என்று எதிர்பார்க்கப்படுகிறது. இந்த நிறுவனங்களின் செயல்பாடுகளால் நாடும் உலகமும் சிறந்த பயனைப் பெறுவதற்காக சம்பந்தப்பட்ட அனைத்துத் துறைகளும் தயாரிப்பு நிறுவனங்களுடன் இணைந்து செயல்பட வேண்டும் என்று பிரதமர் ஆலோசனை வழங்கினார்.
இந்தியா மற்றும் நியூசிலாந்து இடையே வருமானத்தின் மீதான இரட்டை வரிவிதிப்பை தவிர்த்தல் மற்றும் நிதி ஏய்ப்பை தடுத்தல் குறித்த நடைமுறைக்கான மூன்றாவது மரபிற்கு அமைச்சரவை ஒப்புதல்

பிரதமர் திரு.நரேந்திர மோடி தலைமையில் கூடிய மத்திய அமைச்சரவை இந்தியா மற்றும் நியூசிலாந்து இடையே (நடைமுறை) வருமானத்தின் மீதான இரட்டை வரிவிதிப்பை தவிர்த்தல் மற்றும் நிதி ஏய்ப்பை தடுத்தல் குறித்த நடைமுறைக்கான மூன்றாவது மரபை செயலுக்கு கொண்டு வருவதற்கான பின்னேற்பிற்கு ஒப்புதல் அளித்தது. இந்த மரபு 2016, அக்டோபர் 26 அன்று கையெழுத்தானது. இந்த மரபு, இந்தியா மற்றும் நியூசிலாந்து இடையே வரி குறித்த தகவல்களை பராமரிக்க வகை செய்வதோடு, வரி ஏய்ப்பு மற்றும் வரி தவிர்ப்பை குறைக்கும். மேலும், இது இரு நாடுகளுக்கு இடையே வரி வருவாய் வசூல் செய்வதற்கும் உதவும். தற்போதுள்ள நடைமுறை ஒப்பந்தம் குறித்த சட்டப்பிரிவு கூறு 26-ஐ, தகவல் பரிமாறிக் கொள்வதற்கான பன்னாட்டு நடைமுறைக்கேற்ற வகையில் புதிய சட்டப்பிரிவு கூறு மூலம் மரபில் மாற்றம் செய்யப்பட்டுள்ளது. மரபில், ‘வரி வசூலில் உதவி’ என்ற புதிய சட்டபிரிவு கூறு சேர்க்கப்பட்டுள்ளது. இம்மரபு, இருநாடுகளிலும் அறிவிக்கை வெளிடப்படுவதற்கான நடைமுறைகளை பூர்த்தி செய்த பின் வெளியிடப்படும் நாள் முதல் நடைமுறைக்கு வரும். பின்னனி: ஒரு வெளிநாட்டுடன் அல்லது குறிப்பிட்ட பிராந்தியத்துடன், 1961, வருமான வரி சட்டத்தின் கீழ் வருமானமாக கருதப்படுவதை ஏய்ப்பதை அல்லது தவிர்ப்பதை தடுக்கும் நோக்கில் ஒப்பந்தம் ஏற்படுத்திக் கொள்ள மத்திய அரசுக்கு வருமானவரி சட்டம், 1961, பிரிவு 90-ல், அதிகாரம் அளிக்கப்பட்டுள்ளது. இந்நடைமுறை 1986 டிசம்பர் 1986 முதல் நடைமுறைக்கு வந்தது. இந்நடைமுறையில் 1997 முதல் மரபின் மூலம் 1997ம் ஆண்டும் இரண்டாவது மரபின் மூலம் 2000-ம் ஆண்டும் மாற்றம் மேற்கொள்ளப்பட்டது. அதனைத் தொடர்ந்து, பன்னாட்டு தரத்திற்கேற்ப தகவல் பரிமாறிக்கொள்வதற்கான சட்டப்பிரிவு கூறை மூன்றாவது மரபின் மூலம் நடைமுறையில் திருத்தம் செய்யப்பட்டு, வரிகள் வசூலில் உதவி என்ற புதிய சட்டப்பிரிவு கூறு சேர்த்திட இந்தியா முடிவு செய்துள்ளது. அதற்கேற்ப, நியூசிலாந்துடன் பேச்சு வார்த்தைகள் நடத்தப்பட்டு மூன்றாவது மரபிற்கான சட்டப்பிரிவுகள் மீதான ஒப்பந்தம் எட்டப்பட்டுள்ளது.
14-வது பிரிக்ஸ் உச்சிமாநாட்டில் பிரதமர் பங்கேற்பு

சீன அதிபர் திரு ஜீ ஜின்பிங் தலைமையில் ஜூன் 23-24 2022 ஆகிய தேதிகளில் காணொலி வாயிலாக நடைபெற்ற 14வது பிரிக்ஸ் உச்சிமாநாட்டில் இந்தியாவின் சார்பாக பிரதமர் திரு நரேந்திர மோடி பங்கேற்றார். ஜூன் 23-ஆம் தேதி நடைபெற்ற உச்சிமாநாட்டில் பிரேசில் அதிபர் திரு ஜெர்மன் போல்சோனாரோ, ரஷ்ய அதிபர் திரு விளாடிமிர் புட்டின், தென்னாபிரிக்க அதிபர் திரு சிரில் ரமஃபோசா ஆகியோரும் கலந்து கொண்டனர். உச்சிமாநாட்டின் பிரிக்ஸ் அமைப்பு அல்லாத பிரிவான சர்வதேச மேம்பாடு பற்றிய உயர்நிலை பேச்சுவார்த்தை ஜூன் 24 அன்று நடைபெற்றது. தீவிரவாத எதிர்தாக்குதல், வர்த்தகம், சுகாதாரம், பாரம்பரிய மருத்துவம், சுற்றுச்சூழல், அறிவியல், தொழில்நுட்பம் மற்றும் புதுமை, வேளாண்மை, தொழில்நுட்ப மற்றும் தொழில்கல்வி மற்றும் பயிற்சி உள்ளிட்ட துறைகள், பலதரப்பு அமைப்புமுறைகளின் சீர்திருத்தம், கொவிட்-19 பெருந்தொற்று, உலகளாவிய பொருளாதார மீட்சி உள்ளிட்ட சர்வதேச முக்கிய விஷயங்கள் பற்றியும் ஜூன் 23 அன்று தலைவர்கள் விவாதித்தனர். பிரிக்ஸ் அமைப்பின் அடையாளத்தை வலுப்படுத்தவும், பிரிக்ஸ் ஆவணங்கள், பிரிக்ஸ் ரயில்வே ஆராய்ச்சி இணைப்பு ஆகியவற்றுக்கு இணைய தரவை உருவாக்கவும், குறு, சிறு மற்றும் நடுத்தர தொழில் நிறுவனங்களுக்கு இடையேயான ஒத்துழைப்பை மேம்படுத்தவும் பிரதமர் வலியுறுத்தினார். பிரிக்ஸ் நாடுகளில் உள்ள புத்தொழில் நிறுவனங்களுக்கு இடையேயான இணைப்பை வலுப்படுத்துவதற்காக பிரிக்ஸ் புத்தொழில் நிகழ்ச்சியை இந்த ஆண்டு இந்தியா நடத்தவிருக்கிறது. பிரிக்ஸ் உறுப்பினர்களாகிய நாம் ஒருவருக்கொருவர் பாதுகாப்பு சவால்களை புரிந்துக்கொண்டு, தீவிரவாதிகளை அடையாளம் காண்பதில் பரஸ்பர ஆதரவு வழங்க வேண்டும் என்றும், இத்தகைய உணர்வுபூர்வமான விஷயங்களை அரசியலாக்கக் கூடாது என்றும் பிரதமர் குறிப்பிட்டார். உச்சிமாநாட்டின் முடிவில் ‘பீஜிங் பிரகடனத்தை' தலைவர்கள் ஏற்றுக்கொண்டனர். ஆப்பிரிக்கா, மத்திய ஆசியா, தென்கிழக்கு ஆசியா, பசிபிக் முதல் கரீபியன் வரை இந்தியாவின் கூட்டுமுயற்சி மேம்பாடு; தடையற்ற வெளிப்படையான உள்ளடக்கிய விதிகளின் அடிப்படையிலான கடல்சார் பகுதியில் இந்தியாவின் கவனம்; இந்திய பெருங்கடல் முதல் பசிபிக் பெருங்கடல் வரையில் உள்ள அனைத்து நாடுகளின் இறையாண்மை மற்றும் பிராந்திய ஒற்றுமைக்கு மரியாதை; ஆசியாவின் பெரிய பகுதிகள் மற்றும் ஆப்பிரிக்கா மற்றும் லத்தீன் அமெரிக்கா முதலியவை உலகளாவிய முடிவு எடுக்கும் விஷயங்களில் குரல் கொடுக்காததால் பலதரப்பு அமைப்புமுறையில் சீர்திருத்தம் முதலியவை குறித்து ஜூன் 24 அன்று பிரதமர் எடுத்துரைத்தார். சுழற்சி பொருளாதாரத்தின் முக்கியத்துவத்தை குறிப்பிட்ட பிரதமர், சுற்றுச்சூழலுக்கான வாழ்க்கைமுறை என்ற லைஃப் பிரச்சாரத்தில் இணையுமாறு பங்கேற்ற நாடுகளின் குடிமக்களுக்கு அழைப்பு விடுத்தார். அல்ஜீரியா, அர்ஜென்டினா, கம்போடியா, எகிப்து, எத்தியோப்பியா, ஃபிஜி, இந்தோனேசியா, ஈரான், கசகஸ்தான், மலேசியா, தாய்லாந்து மற்றும் உஸ்பெகிஸ்தான் ஆகிய நாடுகள் நிகழ்ச்சியில் கலந்துகொண்டன.
பொதுத்துறை எண்ணெய் நிறுவனங்கள் கச்சா எண்ணெய் இறக்குமதிக்கான கொள்கையில் மாற்றம்

பிரதமர் திரு. நரேந்திர மோடி அவர்கள் தலைமையில் கூடிய அமைச்சரவை பொதுத் துறையைச் சேர்ந்த எண்ணெய் நிறுவனங்கள் கச்சா எண்ணெயை இறக்குமதி செய்வது குறித்த தற்போதுள்ள கொள்கையை மாற்றி, தங்களுக்கே உரிய வகையில் கொள்கைகளை உருவாக்கிக் கொள்வதற்கான அதிகாரத்தை வழங்குவதற்கு தனது ஒப்புதலை வழங்கியது. இறுதியில் நுகர்வோர் பயன் பெறும் வகையில் மேலும் திறமையான, இணக்கமுள்ள, ஆற்றல்நிறைந்த கச்சா எண்ணெய் இறக்குமதிக் கொள்கையை வழங்குவதாக இந்த மாற்றம் இருக்கும். தற்போது நடைமுறையில் உள்ள கச்சா எண்ணெய் இறக்குமதிக் கொள்கையானது 1979ஆம் ஆண்டில் அமைச்சரவையால் ஒப்புதல் அளிக்கப்பட்டதாகும். இந்தக் கொள்கையில் ஒரு சில மாற்றங்களை கொண்டுவர மத்திய அமைச்சரவை 2001ஆம் ஆண்டில் ஒப்புதல் அளித்தது. பொதுத்துறை எண்ணெய் நிறுவனங்களின் தேவைகளை தொடர்ந்து நிறைவேற்றும் வகையில் தற்போதைய கொள்கை இருந்த போதிலும், மாறிக்கொண்டே வரும் காலத்திற்கேற்ப இந்தக் கொள்கை உருவாக்கப்பட வேண்டிய தேவையும் உள்ளது. மாறிக் கொண்டே வரும் புவி-அரசியல் சூழ்நிலையில் தற்போதைய தேவைகளுக்கு உகந்தவகையில் கச்சா எண்ணெய் இறக்குமதிக்கான கொள்கையும் மாற்றப் படவேண்டிய தேவை உள்ளது. சந்தையில் சிறப்பான முறையில் போட்டியிட வேண்டுமெனில், தற்போதைய சந்தையில் உள்ள வழக்கமான எண்ணெய் உற்பத்தியிடத்திலேயே சென்று நேரடியாக விலையை நிர்ணயிப்பது போன்ற முறைகளையும் இவை மேற்கொள்ள வேண்டிய தேவை உள்ளது. இந்த விஷயத்தில் தற்போதைய கொள்கையானது ஒரு சில கட்டுப்பாடுகளையும் வரையறைகளையும் கொண்டதாக உள்ளது. இதன் விளைவாக திறமையான ஆதாரங்கள் மற்றும் கொள்முதல் முறைகள் ஆகியவை மட்டுப்படுத்தப்படுகின்றன. 2001ஆம் ஆண்டில் அமைச்சரவை எடுத்த முடிவிற்குப் பிறகு, இந்த பொதுத் துறை நிறுவனங்களில் நவரத்தினா, மகாரத்னா தகுதிபெற்ற நிறுவனங்களுக்கு கணிசமான அதிகாரங்களை வழங்கியுள்ளது. செயல்முறை, நிதி மற்றும் முதலீடு தொடர்பான பல்வேறு விஷயங்களில் பெருமளவிற்கு இந்த நிறுவனங்களுக்கு சுயாட்சி வழங்கப்பட்டுள்ளது. இதன்படி, மத்திய கண்காணிப்பு குழுவின் வழிகாட்டி நெறிமுறைகளுக்கு உகந்த வகையில், மத்திய அரசின் பொதுத்துறையைச் சேர்ந்த எண்ணெய் நிறுவனங்கள் கச்சா எண்ணெயை இறக்குமதி செய்துகொள்ள தங்களுக்கே உரிய கொள்கைகளை வகுத்துக் கொள்ளவும், அந்தந்த நிர்வாகக் குழுக்களில் அதற்கான ஒப்புதல்களை பெறவும் அனுமதித்து மத்திய அமைச்சரவை தனது ஒப்புதலை வழங்கியது. குறைந்த அரசுத் தலையீடு; அதிகபட்சமான நிர்வாகம் என்ற அரசின் குறிக்கோளுக்கு உகந்த இந்த நடவடிக்கையானது எண்ணெய் நிறுவனங்களின் செயலளவிலும், வணிகரீதியாகவும் இணக்கமான வகையில் செயல்படுவதை மேம்படுத்துவதோடு, கச்சா எண்ணெயை இறக்குமதி செய்வதற்கு மிகச் சிறப்பான கொள்முதல் நடைமுறைகளை மேற்கொள்ளவும் உதவும்.
தேசிய கல்விக் கொள்கை-2020 குறித்த ஆளுநர்களின் மாநாட்டில் குடியரசுத் தலைவரும், பிரதமரும் உரையாற்ற இருக்கிறார்கள்

7 செப்டம்பர் 2020 அன்று காலை 10.30 மணிக்கு காணொளி மூலம் நடைபெற உள்ள தேசிய கல்விக் கொள்கை-2020 குறித்த ஆளுநர்களின் மாநாட்டின் தொடக்க நிகழ்ச்சியில் குடியரசுத் தலைவர் திரு ராம் நாத் கோவிந்த் மற்றும் பிரதமர் திரு நரேந்திர மோடி ஆகியோர் உரையாற்ற இருக்கிறார்கள். ‘உயர்கல்வியை மாற்றியமைப்பதில் தேசிய கல்விக் கொள்கை 2020-இன் பங்கு’ என்னும் தலைப்பிலான இந்த மாநாட்டை இந்திய அரசின் கல்வி அமைச்சகம் ஏற்பாடு செய்துள்ளது. இருபத்தோராம் நூற்றாண்டின் முதல் கல்விக் கொள்கையான தேசிய கல்விக் கொள்கை-2020, முந்தைய தேசிய கல்விக் கொள்கை அறிமுகப்படுத்தப்பட்ட 36 ஆண்டுகளுக்குப் பிறகு அறிவிக்கப்பட்டுள்ளது. 7 செப்டம்பர் அன்று நடக்கவிருக்கும் ஆளுநர்களின் மாநாட்டில் அனைத்து மாநிலங்களின் கல்வி அமைச்சர்கள், அரசுப் பல்கலைக்கழகங்களின் துணைவேந்தர்கள் மற்றும் மூத்த அதிகாரிகள் பங்கேற்கின்றனர். குடியரசுத் தலைவர், பிரதமர் ஆகியோர் இந்த மாநாட்டில் அனைவருக்கும் வழங்கும் உரை, டிடி நியூஸ் தொலைக்காட்சியில் நேரலையில் ஒளிபரப்பாகும். மேலும் விவரங்களுக்கு, இந்தச் செய்திக் குறிப்பை ஆங்கிலத்தில் இங்கே படிக்கவும்
கர்நாடக மாநில முன்னாள் முதல் அமைச்சர் திரு. என். தரம் சிங் மறைவிற்கு பிரதமர் இரங்கல்

கர்நாடக மாநில முன்னாள் முதல் அமைச்சர் திரு. என். தரம் சிங் மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “கர்நாடக மாநில முன்னாள் முதல் அமைச்சர் திரு. என். தரம் சிங் மறைவு குறித்து அறிந்து கவலை அடைந்தேன். இந்த சோகமான நேரத்தில் எனது எண்ணங்கள் அன்னாரது குடும்பத்தினருடனும் அவருடய ஆதரவாளர்களுடனும் இருக்கின்றன. திரு. என். தரம் சிங்கிற்கு கர்நாடக மாநிலம் மற்றும் தேசிய அரசியலில் நல்ல வளமான அனுபவம் உள்ளது. சமுதாயத்திற்கு அவரது அர்ப்பணிப்புடன் கூடிய சேவை என்றென்றும் நினைவில் கொள்ளப்படும்” என்று பிரதமர் தனது இரங்கல் செய்தியில் குறிப்பிட்டுள்ளார்.
குழந்தைகளுக்கான பி.எம். கேர்ஸ் திட்டத்தின் கீழ் பயன்களை மே 30-ஆம் தேதி பிரதமர் வழங்குகிறார்

குழந்தைகளுக்கான பி.எம். கேர்ஸ் திட்டத்தின் கீழ் பயன்களை மே 30-ஆம் தேதி 10:30 மணிக்கு காணொலிக் காட்சி வாயிலாக பிரதமர் திரு நரேந்திர மோடி வழங்குவார். பள்ளி செல்லும் மாணவர்களுக்கு கல்வி உதவித்தொகையை பிரதமர் அளிப்பார். இந்த நிகழ்ச்சியின்போது குழந்தைகளுக்கான பி.எம். கேர்ஸ் கணக்கியல் புத்தகம் மற்றும் ஆயுஷ்மான் பாரத்- பிரதமரின் மக்கள் ஆரோக்கிய திட்டத்தின் கீழ் சுகாதார அட்டை குழந்தைகளுக்கு வழங்கப்படும். மார்ச் 11, 2020 முதல் பிப்ரவரி 28, 2022 வரை கொவிட் பெருந்தொற்று காரணமாக பெற்றோர்கள் இருவரையோ, அல்லது உயிருடன் இருந்த பெற்றோரில் ஒருவரையோ, அல்லது சட்டரீதியான பாதுகாவலரையோ, அல்லது தத்தெடுத்த பெற்றோர்களையோ, அல்லது தத்தெடுத்த ஒற்றை பெற்றோரையோ இழந்த குழந்தைகளுக்கு ஆதரவளிப்பதற்காக குழந்தைகளுக்கான பி.எம். கேர்ஸ் திட்டம் மே 29, 2021 அன்று பிரதமரால் தொடங்கி வைக்கப்பட்டது. குழந்தைகளின் விரிவான பராமரிப்பு மற்றும் பாதுகாப்பை உறுதி செய்வதன் மூலம் அவர்களுக்கு உறைவிட வசதி அளித்தல், கல்வி மற்றும் உதவித்தொகை மூலம் அவர்களுக்கு அதிகாரமளித்தல், அவர்களுக்கு தன்னிறைவு அளிப்பதற்காக 23 வயது வரை ரூ. 10 லட்சம் நிதி உதவி அளித்தல் மற்றும் மருத்துவ காப்பீடு மூலம் அவர்களது ஆரோக்கியத்தை உறுதி செய்தல் முதலியவை இந்தத் திட்டத்தின் நோக்கமாகும். குழந்தைகளை பதிவு செய்வதற்காக http://pmcaresforchildren.in/ என்ற தளம் தொடங்கப்பட்டது. ஒப்புதல் நடைமுறைகளுடன் குழந்தைகளுக்கான அனைத்து உதவிகளை வழங்கும் ஒற்றை சாளர அமைப்புமுறையாக இந்தத் தளம் செயல்படுகிறது.
துறவி கபீர் நகரில் மகாதுறவியும், கவிஞருமான கபீருக்கு பிரதமர் புகழஞ்சலி செலுத்தினார்

உத்திரபிரதேச மாநிலம், துறவி கபீர்நகர் மாவட்டத்தில் உள்ள மகருக்கு பிரதமர் திரு. நரேந்திர மோடி இன்று (28.06.18) பயணம் மேற்கொண்டார். மகாதுறவியும், கவிஞருமான கபீரின் 500-வது நினைவு நாளையொட்டி, துறவி கபீர் சமாதியில் அவர் மலரஞ்சலி செலுத்தினார். துறவி கபீரின் கல்லறைமீது அவர் மலர்ப் போர்வையையும் போர்த்தினார். துறவி கபீரின் குகைக்கு சென்றிருந்த அவர், மகாதுறவியின் போதனைகளுக்கும், சிந்தனைகளுக்கும் முக்கியத்துவம் அளிக்கும் துறவி கபீர் கல்விக் கழகத்திற்கு அடிக்கல் நாட்டுவதன் அடையாளமாக கல்வெட்டு ஒன்றை திறந்து வைத்தார். பொதுக்கூட்டம் ஒன்றில் உரையாற்றிய பிரதமர், துறவி கபீர், குருநானக், பாபா கோரக்நாத் ஆகியோர் ஆன்மிக விவாதத்தில் ஈடுபட்டிருந்த புனித மகருக்கு வருகை தந்து, மகா துறவி கபீருக்கு அஞ்சலி செலுத்தியதன் மூலம், பல ஆண்டுகளாக தாம் கொண்டிருந்த விருப்பம் நிறைவேறியிருக்கிறது என்றார். ரூ.24 கோடி செலவில் கட்டப்படவுள்ள துறவி கபீர் கல்விக் கழகம், துறவி கபீரின் பாரம்பரியத்தை பாதுகாக்கும் அமைப்பாக உருவாகும் என்றும், அதேபோல், உத்தரபிரதேசத்தின் பிராந்திய மொழிகளையும், நாட்டுப்புறக் கலைகளையும் பாதுகாக்கும் என்றும் பிரதமர் தெரிவித்தார். இந்திய ஆன்ம சாரத்தின் பிரதிநிதியாக துறவி கபீர் விளங்கியதாக பிரதமர் தெரிவித்தார். துறவி கபீர் சாதித் தடைகளை தகர்த்தார் என்றும், இந்தியக் கிராமப்புறங்களில் வாழும் சாமானிய மக்களின் மொழியில் பேசினார் என்றும் திரு. நரேந்திர மோடி மேலும் கூறினார். இந்தியாவின் பல்வேறு பகுதிகளில் அவ்வப்போது துறவிகள் உருவாகி, சமூகத் தீமைகளை விட்டொழிக்க சமுதாயத்திற்கு வழிகாட்டினார்கள் என்றும் பிரதமர் கூறினார். பல தருணங்களில் இந்தியாவின் பல்வேறு பகுதிகளில் உருவான இதுபோன்ற துறவிகளின் பெயர்களை குறிப்பிட்டுப் பேசிய பிரதமர், அரசியலமைப்புச் சட்டத்தின் மூலம், இந்தியக் குடிமக்கள் ஒவ்வொருவருக்கும் சமத்துவத்தை உறுதிப்படுத்தியவர் பாபாசாஹேப் அம்பேத்கர் என்றார். அரசியல் சந்தர்ப்பவாதத்திற்கு எதிராக கடுமையாக கருத்து தெரிவித்த பிரதமர், மக்களின் உணர்வுகளையும், துயரங்களையும் புரிந்து கொள்கின்ற சிறந்த ஆட்சியாளர்கள் பற்றி துறவி கபீரின் சிந்தனைகள் தெரிவிப்பதை நினைவு கூர்ந்தார். மக்களிடையே பாகுபாட்டை ஏற்படுத்துகின்ற அனைத்து சமூகக் கட்டமைப்புகளையும் துறவி கபீர் விமர்சனம் செய்ததாக அவர் கூறினார். இந்தப் பின்னணியில், சமூகத்தின் ஏழை எளிய, ஒடுக்கப்பட்ட மக்கள் பிரிவினருக்கு அதிகாரமளிக்க ஜன்தன், உஜ்வாலா திட்டங்கள், காப்பீட்டுத் திட்டங்கள், கழிப்பறை கட்டுமானம், பயனாளிகளுக்கு நேரடி பணப் பரிமாற்றம் போன்ற மத்திய அரசின் பல்வேறு திட்டங்களை பிரதமர் எடுத்துரைத்தார். சாலைகள், ரயில் பாதைகள், கண்ணாடி இழை தகவல் தொடர்புகள் போன்ற பல்வேறு அடிப்படைக் கட்டமைப்பு வசதிகள் அதிகரித்திருப்பதையும் அவர் சுட்டிக்காட்டினார். வளர்ச்சியின் பயன்களை இந்தியாவில் அனைத்துப் பகுதிகளில் உள்ளவர்களும் பெறுவதை உறுதிசெய்ய மத்திய அரசு பாடுபட்டு வருகிறது என்றும் அவர் கூறினார். புதிய இந்தியா என்ற தொலைநோக்கு திட்டத்திற்கு நல்லதொரு வடிவம் கொடுக்க துறவி கபீரின் போதனைகள் நமக்கு உதவும் என்று அவர் நமபிக்கை தெரிவித்தார்.
உலக நீடித்த வளர்ச்சி உச்சிமாநாடு 2018-ஐ நாளை தொடங்கி வைக்கிறார் பிரதமர்

2018ம் ஆண்டுக்கான உலக நீடித்த வளர்ச்சி உச்சிமாநாட்டை நாளை வெள்ளிக்கிழமை 2018 பிப்ரவரி 16ம் தேதி பிரதமர் திரு. நரேந்திர மோடி புதுதில்லியில் உள்ள விஞ்ஞான் பவனில் தொடங்கி வைக்கிறார். நீடித்த வளர்ச்சி, எரிசக்தி மற்றும் சுற்றுச்சூழல் துறைகளில் உள்ள உலகளாவியத் தலைவர்கள் மற்றும் சிந்தனையாளர்களை ஒரு பொது மேடையில் ஒன்றாக கொண்டு வருவதற்கான எரிசக்தி மற்றும் வளங்கள் பயிற்சி நிறுவனமான டெரியின் முன்னோடி அமைப்பே உலக நீடித்த வளர்ச்சிக்கான உச்சிமாநாடு, இந்த உச்சி மாநாட்டில் மத்திய சுற்றுச்சூழல், வனம் மற்றும் பருவ நிலை மாற்றத்திற்கான அமைச்சர் திரு. ஹர்ஷ்வர்தன், வர்த்தகம் மற்றும் தொழில்துறை அமைச்சர் திரு. சுரேஷ் பிரபு, வீட்டு வசதி மற்றும் நகர்ப்புற இணையமைச்சர் (தனிப்பொறுப்பு) திரு. ஹர்தீப் புரி, விமானப் போக்குவரத்துத் துறை இணையமைச்சர் திரு. ஜெயந்த் சின்ஹா மற்றும் அரசியல் மற்றும் நிறுவனத் தலைவர்கள் கலந்து கொள்கின்றனர். நெகிழ்திறன் கோளத்திற்கான கூட்டணி என்பதுதான் இந்த உச்சி மாநாட்டின் கருப்பொருள் ஆகும். பருவ நிலை மாற்ற பின்னணியில் வளரும் பொருளாதாரங்கள் எதிர்கொள்ளும் மிக அவசர சவால்கள் சிலவற்றுக்கு தீர்வு காண்பதற்கான செயல் கட்டமைப்பை உருவாக்க இந்த மாநாடு விரும்புகிறது. நில சீரழிவு, நகரங்களை குப்பைகளற்றதாக ஆக்குவதற்கான சிறந்த திடக்கழிவு நுணுக்கங்கள், காற்று மாசை சிறப்பாக எதிர்த்து போராடுவது, வளங்களையும் எரிசக்தி திறனையும் அதிகரிப்பதற்கான நடவடிக்கைகள், தூய்மையான எரிசக்திக்கான மாற்றத்திற்கு வசதியேற்படுத்திக் கொடுப்பது, பருவ நிலை மாற்றத்தால் ஏற்படும் தாக்கங்களை எதிர்கொள்ள நிதி நுணுக்கங்கள், உள்ளிட்ட பல்வேறு விவகாரங்கள் குறித்து இந்த உச்சிமாநாட்டில் விரிவாக ஆலோசிக்கப்படுகிறது. இந்த உச்சிமாநாட்டில் ‘கிரீனோவேஷன் கண்காட்சி’ நீடித்த வளர்ச்சி இலக்குகளை எதிர்கொள்வதற்கான சமீபத்திய தொழில்நுட்ப முன்னேற்றங்களை எடுத்துக்காட்டும். இந்த உச்சிமாநாட்டில் கொள்கை உருவாக்குவோர், ஆராய்ச்சியாளர்கள், சிந்தனாவாதிகள், உலகம் முழுவதிலும் இருந்து தூதரக மற்றும் நிறுவன அதிகாரிகள் உட்பட 2000 பிரதிநிதிகள் கலந்து கொள்வார்கள் என எதிர்பார்க்கப்படுகிறது. நிலம், காற்று மற்றும் நீரில் தாக்கம் ஏற்படுவதைக் குறைப்பது மற்றும் எரிசக்தி மற்றும் வளங்களை சிறப்பாக பயன்படுத்திக் கொள்வது குறித்து இந்த மாநாட்டில் சர்வதேச பேச்சாளர்கள் உரையாற்றுகின்றனர். நீடித்திருப்பது, கரியமில சந்தைகள் மற்றும் விலைகள், நீடித்த போக்குவரத்து, நெகிழ்திறன் நகரங்கள், சூரிய மின்சக்தி மற்றும் குளிர்பதன தொழில்நுட்பங்கள் குறித்த விவாதங்களும் நடைபெற உள்ளன. எரிசக்தி மற்றும் வளங்கள் பயிற்சி நிறுவனமான டெரி உலக நீடித்த வளர்ச்சிக்கான உச்சிமாநாட்டின் 2018 பதிப்பை தில்லியில் பிப்ரவரி 15, 16 மற்றும் 17 தேதிகளில் நடத்துகிறது.
பிரான்சு அதிபரின் ராஜதந்திர ஆலோசகர் திரு இம்மானுவேல் பொன் பிரதமரை சந்தித்தார்

பிரான்சு அதிபரின் ராஜதந்திர ஆலோசகர் திரு இம்மானுவேல் பொன் பிரதமர் திரு நரேந்திர மோடியை சந்தித்தார். தீவிரவாத எதிர்ப்பு, இணையவெளி பாதுகாப்பு, ராணுவம் மற்றும் யுக்தி சார்ந்த ஒத்துழைப்பு உள்ளிட்ட இந்திய-பிரான்சு நாடுகளுக்கிடையேயான கூட்டின் முக்கிய விஷயங்களில் ஏற்பட்டுள்ள முன்னேற்றம் குறித்து பிரதமர் திருப்தி தெரிவித்தார். கடல் சார்ந்த மற்றும் பலதரப்பு ஒத்துழைப்பு உள்ளிட்ட பிராந்திய மற்றும் சர்வதேச விஷயங்களில் இந்திய-பிரான்சு ஒத்துழைப்பு குறித்து பிரதமரிடம் திரு பொன் எடுத்துரைத்தார். அதிபர் மேக்ரோனுடன் தனது சமீபத்திய கருத்து பரிமாற்றங்களை நினைவு கூர்ந்த பிரதமர், அவரது ஆரோக்கியத்திற்கு தனது மனமார்ந்த வாழ்த்துகளை தெரிவித்தார். நிலைமை சீரடைந்தவுடன் இந்தியாவுக்கு வருமாறு அதிபர் மேக்ரோனுக்கு பிரதமர் அழைப்பு விடுத்தார். 2021 ஜனவரி 7 அன்று நடைபெற்ற இந்திய-பிரான்சு மூலோபாய பேச்சுவார்த்தையில் கலந்து கொள்வதற்காக திரு இம்மானுவேல் பொன் இந்தியா வந்துள்ளார்.
ஐதராபாத் ஜெனோம் பள்ளத்தாக்கில், உயிரி மருத்துவ ஆராய்ச்சிக்காக தேசிய விலங்கு வள நிறுவனத்தை உருவாக்க மத்திய அமைச்சரவை ஒப்புதல் அளித்தது.

பிரதமர் நரேந்திர மோடி தலைமையில் இன்று கூடிய மத்திய அமைச்சரவை, சுகாதார ஆராய்ச்சித் துறையும், மத்திய சுகாதாரம் மற்றும் குடும்ப நல அமைச்சரவை முன்னெடுத்த, ஐதராபாத், ஜெனோம் பள்ளதாக்கில் இந்திய மருத்துவ ஆராய்ச்சிக் கவுன்சில் மூலமாக உயிரி மருத்துவ ஆராய்ச்சிக்காக ஒரு தேசிய விலங்கு வள நிறுவனத்தை உருவாக்க ஒப்புதல் அளித்தது. இத்திட்டத்துக்கான உத்தேச மதிப்பீடு 338.58 கோடி. இந்த நிறுவனம் 2018-2019 முதல் செயல்படத் தொடங்கும். இந்த நிறுவனம் இந்தியாவிலேயே விலங்குகளுக்கான முதல் ஆராய்ச்சி மையமாகவும், இந்தியாவிலேயே உயிரி மருத்துவ ஆராய்ச்சியில் முன்னணி நிறுவனமாகவும் விளங்கும். விலங்குகள் ஆராய்ச்சிக்கும், உயர் விலங்கினங்கள் வளர்ப்பு மரபணுமாற்றம் செய்யப்பட்ட ஆராய்ச்சிக்கான எலிகள், போன்றவற்றை வளர்ப்பதோடு, ஆராய்ச்சியில் உள்ள பல்வேறு மருந்துகளை ஆய்வு செய்வது போன்றவற்றுக்காக, இந்த நிறுவனம் ஒரு உலகத்தரம் வாய்ந்த வசதிகள் உள்ள நிறுவனமாக உருவாக்கப்படும். மருத்துவக் கல்லூரிகளின் ஆராய்ச்சி, பல்கலைக்கழகங்களின் ஆராய்ச்சி, உயிரி தொழில்நுட்பம் மற்றும் மருந்துக் கம்பெனிகளுக்கான ஆராய்ச்சி ஆகியவற்றில் ஈடுபட இந்த ஆராய்ச்சி நிலையம் பெரும் வகையில் உதவும். உயிரி மருத்துவ துறையில் ஆராய்ச்சியில் ஈடுபடும் ஆராய்ச்சி மாணவர்களுக்கு பயிற்சி அளிக்கவும் வழிவகை செய்யப்பட்டுள்ளது. இந்த நிறுவனத்தை அமைப்பதற்காக ஐதராபாத் ஜெனோம் பள்ளதாக்கில் 102.69 ஏக்கர் நிலங்களை இந்திய மருத்துவ ஆராய்ச்சி கவுன்சிலுக்கு இலவசமாக மாநில அரசு வழங்கியுள்ளது.
மிகைல் கோர்பசேவ் மறைவுக்கு பிரதமர் தனது ஆழ்ந்த இரங்கலை தெரிவித்துள்ளார்

மிகைல் கோர்பசேவ் மறைவுக்கு பிரதமர் திரு.நரேந்திர மோடி தனது ஆழ்ந்த இரங்கலை தெரிவித்துள்ளார். பிரதமர் தனது ட்விட்டர் பதிவில் தெரிவித்துள்ளதாவது, “வரலாற்றில் அழியாத முத்திரையை பதித்த 20-ம் நூற்றாண்டின் முக்கிய தலைவர்களில் ஒருவரான மிகைல் கோர்பசேவ் மறைவிற்காக அவரது குடும்பத்தாருக்கும், நண்பர்களுக்கும் எனது ஆழ்ந்த இரங்ல். இந்தியாவுடனான உறவை பேணுவதில் அவர் ஆற்றிய பங்களிப்பை இந்த நேரத்தில் நினைவுகூர்கிறோம்” என்று தெரிவித்துள்ளார்.